Diari Oficial de la Generalitat Valenciana


Sumari del DOGV 9926, del 30-08-2024 (2024/8679)

RESOLUCIÓ de 27 d’agost de 2024, de la Direcció General de Formació Professional i de la Direcció General de Centres Docents, per la qual es concedixen hores addicionals de tutoria de Formació Professional Dual als centres educatius que compten amb unitats concertades de Formació Professional per al curs 2024/2025.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9926

Data del DOGV
:   30-08-2024

Secció del DOGV
:   III. ACTES ADMINISTRATIUS - A) AUTORITZACIONS I CONCESSIONS

Número del document
:   2024/8679

CVE
:   LRUC-P-1234-7407

Data del document
:   27-08-2024

Organisme emissor
:   Conselleria d'Educació, Cultura, Universitats i Ocupació

Tipus de document
:   Resolució

La Llei orgànica 3/2022, de 31 de març, d’ordenació i integració de la Formació Professional, establix un sistema totalment nou dels graus de Formació Professional, i preveu, en l’article 55.1, que tota l’oferta de Formació Professional tindrà caràcter dual, i en l’article 60.1, que en cada centre de Formació Professional hi haurà la figura del tutor o tutora dual, almenys per a cada una de les famílies professionals que s’hi impartisquen, que durà a terme la seua tasca amb cada persona en formació, en estreta col·laboració amb el tutor o tutora dual de la o les empreses o organisme equiparat.

D’acord amb el que disposa l’article 13.2 del Reial decret 278/2023, d’11 d’abril, pel qual s’establix el calendari d’implantació del sistema de Formació Professional establit per la Llei orgànica 3/2022, de 31 de març, d’ordenació i integració de la Formació Professional, es fa necessària l’adaptació de la Formació Professional per a la transició al sistema de formació en empresa previst a la Llei orgànica 3/2022, de 31 de març, d’ordenació i integració de la Formació Professional.

D’altra banda, l’article 11.9 de la Llei 8/2023, de 27 de desembre, de pressupostos de la Generalitat per a l’exercici 2024 (DOGV 9756, 30.12.2023), establix que els centres que disposen de projectes de Formació Professional Dual aprovats i en funcionament podran disposar de fins a 6 hores addicionals de professorat a les contingudes amb caràcter general en els mòduls econòmics de l’annex I d’esta llei en el cicle formatiu de grau mitjà o de grau superior objecte d’esta modalitat, i que les direccions generals de la Conselleria d’Educació, Cultura, Universitats i Ocupació competents en matèria de formació professional dual i en matèria de finançament de centres concertats emetran les corresponents resolucions conjuntes en què consten les hores concedides. La direcció general de la Conselleria d’Educació, Cultura, Universitats i Ocupació competent per raó de la matèria de finançament de centres concertats abonarà les hores concedides en la nòmina de pagament delegat dels centres concertats.

La regulació del pagament delegat, que arreplega el títol IV del Reial decret 2377/1985, de 18 de desembre, pel qual s’aprova el Reglament de normes bàsiques sobre concerts educatius, establix que, a l’efecte de l’abonament de les quantitats corresponents a salaris, els titulars dels centres concertats facilitaran a l’Administració educativa competent les nòmines del seu professorat, les liquidacions de les cotitzacions a la Seguretat Social mitjançant l’ompliment i l’enviament dels documents oficials de cotització corresponents, així com els comunicats d’alta, baixa o alteració.

A la vista del que establix el punt 4 de l’article 60 de la Llei 3/2022, d’ordenació i integració de la Formació Professional, en què s’indica que les administracions garantiran la formació i les condicions per al desplegament de les funcions del tutor o tutora dual del centre de Formació Professional i que el pròxim curs 2024-2025 s’iniciarà el calendari d’implantació d’esta llei en el primer curs dels cicles formatius de grau bàsic, mitjà i superior, es fa necessària la consegüent autorització a l’efecte del pagament delegat de les hores addicionals de professorat.

Per tot això, fent ús de les competències atorgades pel Decret 136/2023, de 10 d’agost, del Consell, d’aprovació del Reglament orgànic i funcional de la Conselleria d’Educació, Universitats i Ocupació, a proposta de les subdireccions generals de Formació Professional i de Planificació Educativa i Centres Privats i Concertats, es

RESOL

*Primer*

Concedir 2 hores addicionals per al primer curs de cada cicle formatiu bàsic, mitjà o superior corresponent a cada família professional que tinga el centre docent privat en funcionament i degudament concertat, sempre que es mantinguen les condicions que establix la normativa vigent.

*Segon*

És responsabilitat del centre docent la veracitat i vigència de les dades que consten en els mitjans informàtics de gestió del sistema educatiu (ITACA), que serà el mitjà que evidencie el nombre d’alumnes de Formació Professional i empreses que té cada centre.

L’alumnat inscrit haurà d’estar registrat en esta plataforma per a tindre dret a hores addicionals de tutoria.

*Tercer*

Estes hores lectives formaran part de la jornada ordinària del professorat assignat a les funcions específiques de tutoria de Formació Professional Dual. El total d’esta jornada no podrà superar les 25 hores lectives setmanals.

*Quart*

En un termini de quinze dies des de la publicació d’esta resolució, s’haurà de presentar la documentació necessària per a la inclusió en la nòmina de pagament delegat de les hores addicionals de tutoria de cada un dels docents a través de la plataforma informàtica de sol·licitud i control de documentació OVICON, d’acord amb el que es detalla en l’Ordre 2/2019, de 17 de gener, de la Conselleria d’Educació, Investigació, Cultura i Esport, per la qual es desplega el règim de concerts educatius i es regula el sistema de pagament delegat dels centres docents privats concertats de la Comunitat Valenciana, i s’haurà d’especificar en el contracte que es presenta a l’efecte de donar d’alta les hores addicionals de Formació Professional Dual.

*Cinqué*

Una vegada realitzada la comprovació indicada en l’apartat anterior, i sense perjuí, si és el cas, de sol·licitar a la Inspecció d’Educació els informes necessaris per a contrastar la informació aportada pels centres educatius, s’abonaran les hores autoritzades als professors que les impartisquen, mitjançant el sistema d’abonament de la nòmina en pagament delegat dels centres concertats, amb efecte econòmic d’inici de curs escolar.

*Sisé*

Qualsevol variació que es produïsca respecte de les condicions laborals dels docents que impartisquen les hores addicionals d’FP Dual haurà de comunicar-se a la Conselleria d’Educació, Cultura, Universitats i Ocupació a través del procediment establit a este efecte en l’Ordre 2/2019, de 17 de gener, de la Conselleria d’Educació, Investigació, Cultura i Esport, per la qual es desplega el règim de concerts educatius i es regula el sistema de pagament delegat dels centres docents privats concertats de la Comunitat Valenciana.

*Seté*

Es faculta el director general de Centres Docents juntament amb la directora general de Formació Professional per a dictar les resolucions i instruccions que siguen procedents i per a establir tots els procediments o suports necessaris per al desplegament, la interpretació i l’aplicació del que disposa esta resolució.

Contra la present resolució, que no esgota la via administrativa, les persones interessades podran interposar un recurs d’alçada davant del secretari autonòmic d’Educació, en el termini d’un mes a comptar des de l’endemà de la notificació, de conformitat amb els articles 121 i 122 de la Llei 39/2015, d’1 d’octubre, del procediment administratiu comú de les administracions públiques.

  

València, 27 d'agost de 2024

Jorge Cabo Martínez

Director general de Centres Docents

Marta Armendia Santos

Directora general de Formació Professional